## Øvelse i GROVSKITSE OG TIDSPLAN

Denne øvelse afleveres individuelt til dine vejledere ved SRP-workshop i uge 43.

Din tidsplan bør indeholde deadlines for fastlæggelse af følgende elementer i dit studieretningsprojekt.

**Hovedelementer i studieretningsprojektet**

* Indledning/problembaggrund
* Opgavestruktur
* Teorivalg
* Dataindsamlingsmetoder
* Analyser
* Konklusion

### 

**Opgavestruktur**

Start med at udarbejde en skematisk oversigt over opbygning, indhold og vægtning af opgaven, som kan udbygges undervejs. I skemaet kan du angive, hvilke afsnit du forestiller dig, at opgaven skal bestå af, og hvordan centrale teorier/modeller anvendes, og hvilke typer dataindsamlingsmetoder (fx primære eller sekundære, kvalitative eller kvantitative), der indgår. En grafisk fremstilling af, hvordan de enkelte afsnit hænger sammen, kan ofte give dig et godt overblik over opgaven.

**Teori- og modelvalg**

Det er vigtigt nøje at studere, udvælge og begrunde hvilke teorier, der er relevante til løsning af de enkelte spørgsmål/-punkter i opgavestrukturen. Hvis det fx drejer som om en konkurrentanalyse i relation til et givent produkt og marked, hvilke teorier vil det så være relevant at inddrage?

### 

### Informationsindsamling

Din videre proces med informationsindsamling vil i høj grad afhænge af, hvilket emneområde du har valgt, og hvilke fag din opgave bygger på. Hvis du vælger at skrive en ren teoretisk opgave, skal du på biblioteket mere end en gang og søge systematisk på internettet.

Hvis du fx skriver om en virksomhed, vil din opgave i højere grad bygge på field research, og du skal nøje planlægge informationsindsamlingen.

## OPSTART DIN TIDSPLAN FOR SRP

1. Check først tidsplanen for SRP i det udleverede elevhæfte vedr. studieretningsprojektet.
2. Udarbejd derefter en foreløbig tidsplan for dit studieretningsprojekt.
3. Udarbejd en grovskitse for strukturen i dit studieretningsprojekt, som du løbende tilretter i processen.
4. Dan evt. grupper på 2-3 elever, der har valgt områder, der er beslægtede, og/eller som har valgt samme fagkombination. Eller find klassekammerater, der vil være gode sparringspartnere.

5. Præsentér jeres tidsplan og grovskitse for hinanden. Giv hinanden feedback.

Du vil løbende skulle revidere tidsplan og struktur, efterhånden som du kommer mere ind i emnet og fx får kontakt til en virksomhed/får indsamlet ny viden.

Gem tidsplanen og din grovskitse i din studieretningsmappe på din PC/USB.